b'\n_START_ARTICLE_\nDominikanerordenen\n_START_SECTION_\nForm\xc3\xa5l og indflydelse\n_START_PARAGRAPH_\nDominikanerordenen er en romersk-katolsk munkeorden, hvis indflydelse har v\xc3\xa6ret stor i teologiens historie, bl.a. fra en af romerkirkens st\xc3\xb8rste kirkel\xc3\xa6rde Thomas Aquinas. Hans filosofi blev dominerende for resten af middelalderen og har i vore dage f\xc3\xa5et en ren\xc3\xa6ssance med den s\xc3\xa5kaldte nythomisme. Et af ordenens oprindelige form\xc3\xa5l var arbejdet for at bek\xc3\xa6mpe k\xc3\xa6ttere, og i middelalderen fik dominikanerordenen ansvar for trosgranskningen ved inkvisitionen. Ordenen blev heraf kaldt \xe2\x80\x9cHerrens hunde\xe2\x80\x9d (lat: Domini canes), og et af ordenens symboler er en hund med en fakkel i gabet. Faklen symbolisere sandhedens fakkel. Ordensdragten er en tunika med munkekappe og h\xc3\xa6tte, begge af hvid uld. Ved udend\xc3\xb8rs brug best\xc3\xa5r overt\xc3\xb8jet af den sorte kappe, hvilken har givet dem tilnavnet sortebr\xc3\xb8dre.\n_START_SECTION_\nDominikanere i Danmark\n_START_PARAGRAPH_\nDominikanerordenen bredte sig hurtigt i de fleste europ\xc3\xa6iske lande. Forkyndelse var en hovedopgave, og derfor l\xc3\xa5 klostrene hovedsageligt i byerne. Danmark fik sit f\xc3\xb8rste dominikanerkloster i 1222-23 i Lund, og ordenen spredtes hurtigt til flere andre byer. Danske dominikanske nonneklostre blev grundlagt to steder i det nuv\xc3\xa6rende Danmark. Det ene, Sankt Agnete Kloster i Roskilde, blev grundlagt af kong Erik Plovpennings d\xc3\xb8tre Agnes og Jutta i 1263. Det andet kloster p\xc3\xa5 Gavn\xc3\xb8 blev grundlagt i 1403 af dronning Margrethe 1. Ved reformationen havde dominikanerordenen 15 klostre i Danmark, hvorefter de blev fordrevet. Fra 1916 og indtil sidste halvdel af 1900-tallet fandtes der dominikanere i Danmark i Sankt Andreas Kloster i Charlottenlund og ved Sankt Hyacinthus Kirke p\xc3\xa5 Bornholm.'